《沁园春·刘延裔自何阜归，遇余共饮，因怀令弟叔裔并旧好相存问者》
清代·陆震

萧寂衡门，剥啄谁与，忽讶君来。问前宵初返，异乡孤棹，今番且尽，长夜深杯。

喜极尤狂，酣时转恨，令弟多春不共回。遥相忆，想一灯愁听，风雨空阶。

最怜缪二多才。怅何事、新辞懒寄怀。更宾文王叟，须眉似雪，东阳方子，调笑无猜。

屈指于今，三年不见，虚拟霜帆昨岁开。凭君报，道臣仍无状，迹混黄埃。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。